Perussuomalaisten puheenjohtajan Jussi Halla-Ahon mukaan Venäjä pelaa länsimaiden kanssa kaksilla korteilla.

Perussuomalaisten puheenjohtajan Jussi Halla-ahon mukaan Venäjällä on Ukrainan suhteen strategisia ja osittain puhtaasti psykologisia tavoitteita. Jarno Kuusinen / AOP

Puheenjohtaja Jussi Halla-Aho julkaisi maanantaina julkisella Facebook-tilillään kirjoituksen, jossa hän ottaa kantaa viime päivien puheenaiheeseen eli Venäjän toteuttaman kolmen Ukrainan laivaston aluksen valtaamista Krimin edustalla viime sunnuntaina.

Halla-aho avaa kirjoituksessaan omia näkemyksiään, mitkä olivat Venäjän motiivit Ukrainan suhteen Kertšinsalmessa ja Asovanmerellä. Puheenjohtajan mukaan Venäjällä on Ukrainan suhteen strategisia tavoitteita, jotka ovat osittain sotilaspoliittisia ja osittain puhtaasti psykologisia.

–Ennen kaikkea Moskova kuitenkin pelaa länsimaiden kanssa. Venäjän taktiikkana on siirrellä maalitolppia ja muuttaa lähtökohtia. Venäläisillä on vahva viehtymys puskuriajatteluun. Venäläiset tietävät, että länsimailla ei ole mitään keinoja ajaa heitä pois Krimiltä. Onhan kyse röyhkeydessään ennennäkemättömästä alueanastuksesta, Halla-aho kirjoittaa.

–Venäläiset kuitenkin haluavat myös normalisoida kaupalliset ja diplomaattiset suhteensa länsimaihin. Länsimaat eivät kasvojaan menettämättä voi vain hyväksyä tapahtuneita tosiasioita, mutta toisaalta venäläisillä ei ole mitään aikomusta luopua Krimistä.

Halla-ahon mukaan Venäjä loi Krimin ympärille välittömästi savuverhon eli "puskurikonfliktin", Itä-Ukrainan kapinan.

–Tämä toimikin täysin toivotulla tavalla. Krimin anastus katosi jonnekin taka-alalle, ja uudeksi pääasiaksi kohosi tulitauko Donbassissa.

Halla-aho kirjoittaa, että Venäjän motiivina haastaa riitaa Ukrainan kanssa Kertshinsalmessa ja Asovanmerellä on uusi puskurikonflikti.

– Sekä Krim että Itä-Ukraina katoavat jonnekin taustalle. Länsimaiden uudeksi keskeiseksi tavoitteeksi muodostuu salmen avaaminen liikenteelle. Jos ja kun Venäjä tulee tässä asiassa vastaan, länsimaat voivat taas taputella itseään selkään onnistuneesta kovistelusta ja ryhtyä keskustelemaan pakotteiden purkamisesta ja suhteiden normalisoimisesta.

Halla-ahon mielestä Euroopan energiariippuvuus Venäjästä on kasvanut entisestään. Puheenjohtajan mukaan Venäjä käyttää tilannetta sumeilematta hyväkseen. Halla-aho listaa kirjoituksessaan keinoja, joilla länsimaat voisivat kovistella Venäjää nykyistä tehokkaammin.

–Pakotteet ovat lähinnä kosmeettisia, ja niistä kärsivät pääasiassa Suomen kaltaiset pienet maat, ei Venäjä. Jos Venäjään haluttaisiin vaikuttaa, se suljettaisiin kansainvälisten maksujärjestelmien ulkopuolelle, lopetettaisiin energiantuonti, ja annettaisiin kansainvälinen pidätysmääräys maan poliittisesta johdosta nimenomaan liittyen Krimiin.

– Näin ei tietenkään toimita, koska Kremlin todelliset asiamiehet ovat pitäneet huolen siitä, että Eurooppa jäätyisi ilman venäläistä kaasua, Halla-aho kirjoittaa.